บลจ.เอ็มเอฟซีออกกองทุน I-FIX AI6Mคาดผลตอบแทน 2% ขาย 17-24 ก.ค.
นางสาวประภา ปูรณโชติ กรรมการผู้จัดการ บลจ.เอ็มเอฟซี(MFC) เปิดเผยว่า เอ็มเอฟซีเปิดเสนอขายกองทุนเปิดเอ็มเอฟซี ตราสารหนี้ต่างประเทศ เอไอ 6 เดือน (I-FIX AI6M) ตั้งแต่วันนี้-24 กรกฎาคมนี้ โดยเป็นกองทุนตราสารหนี้ที่ลงทุนในต่างประเทศไม่น้อยกว่าร้อยละ 80 ของมูลค่าทรัพย์สินสุทธิ และมีการป้องกันความเสี่ยงด้านอัตราแลกเปลี่ยนเงินแบบเต็มจำนวน(Fully Hedge)คาดว่าผลตอบแทนหลังหักค่าใช้จ่ายที่มอบให้ผู้ถือหน่วยลงทุนอยู่ที่ประมาณร้อยละ 2 ต่อปี
17 ก.ค. 2558

นางสาวประภา ปูรณโชติ กรรมการผู้จัดการ บลจ.เอ็มเอฟซี(MFC) เปิดเผยว่า เอ็มเอฟซีเปิดเสนอขายกองทุนเปิดเอ็มเอฟซี ตราสารหนี้ต่างประเทศ เอไอ 6 เดือน (I-FIX AI6M) ตั้งแต่วันนี้-24 กรกฎาคมนี้ โดยเป็นกองทุนตราสารหนี้ที่ลงทุนในต่างประเทศไม่น้อยกว่าร้อยละ 80 ของมูลค่าทรัพย์สินสุทธิ และมีการป้องกันความเสี่ยงด้านอัตราแลกเปลี่ยนเงินแบบเต็มจำนวน(Fully Hedge)คาดว่าผลตอบแทนหลังหักค่าใช้จ่ายที่มอบให้ผู้ถือหน่วยลงทุนอยู่ที่ประมาณร้อยละ 2 ต่อปี
กองทุนมีนโยบายลงทุนในตราสารหนี้ของต่างประเทศ เช่น ตั๋วเงินคลัง พันธบัตรรัฐบาล พันธบัตรธนาคารแห่งชาติ พันธบัตรรัฐวิสาหกิจ ตราสารหนี้ที่ออกโดยนิติบุคคลที่มีกฎหมายเฉพาะจัดตั้งขึ้น ตราสารหนี้ที่ออกโดยธนาคารต่างประเทศ และตราสารหนี้เอกชนที่ได้รับการจัดอันดับความน่าเชื่อถือ
สำหรับตัวอย่างตราสารที่คาดว่ากองทุนจะลงทุนได้แก่ เงินฝากประจำ PT Bank Rakyat Indonesia (Persero) Tbk ร้อยละ 24 ผลตอบแทนที่คาดว่าจะได้รับร้อยละ 0.50 ต่อปี เงินฝากประจำ Union National Bank (UNB) ของสหรัฐอาหรับเอมิเรตส์ ร้อยละ 15 ผลตอบแทนที่คาดว่าจะได้รับร้อยละ 0.29 ต่อปี ตราสารหนี้ระยะสั้น Isbank ประเทศตุรกี ร้อยละ 24 ต่อปี ผลตอบแทนที่คาดว่าจะได้รับร้อยละ 0.56 ต่อปี ตราสารหนี้ระยะสั้น Banco BTG Pactual S.A. ประเทศบราซิล ร้อยละ 24 ผลตอบแทนที่คาดว่าจะได้รับร้อยละ 0.52 ต่อปี และตราสารหนี้ระยะสั้น Banco Santander ประเทศบราซิล ร้อยละ 13 ผลตอบแทนที่คาดว่าจะได้รับร้อยละ 0.25 ต่อปี โดยกองทุนอาจพิจารณาลงทุนในตราสารอื่นแทนหรือเพิ่มเติม
ทั้งนี้ ประมาณการผลตอบแทนที่ได้รับจากการลงทุนร้อยละ 2.12 ต่อปี ประมาณการค่าใช้จ่ายของกองทุนร้อยละ 0.12 และประมาณการผลตอบแทนหลังหักค่าใช้จ่ายร้อยละ 2 ต่อปี หากไม่สามารถลงทุนให้เป็นไปตามที่กำหนดไว้เนื่องจากสภาวะตลาดมีการเปลี่ยนแปลงไป บริษัทจัดการอาจไม่รับซื้อคืนหน่วยลงทุนตามอัตราดังกล่าว
กองทุนเปิด I-FIX AI6M เหมาะสำหรับผู้ลงทุนที่มิใช่รายย่อย หรือผู้มีเงินลงทุนสูง และยอมรับความเสี่ยงจากการลงทุนในตราสารหนี้ทั้งในและต่างประเทศ และคาดหวังผลตอบแทนในระยะสั้นถึงปานกลาง โดยหลังครบกำหนดอายุโครงการ บริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนตลาดเงิน เพื่อผู้ถือหน่วยลงทุนจะได้รับโอกาสที่ดีจากการลงทุนอย่างต่อเนื่องต่อไป